এছাড়া মনোগ্রাহী এক সরল গদ্যে মন্দিরা স্মৃতিচারণ করেছেন বন্ধুদের সঙ্গে ছেলেবেলার কথা, আছে আজকের স্বনামধন্য নারীনেত্রী মালেকা বেগমসহ তাঁদের তিন বোন ও উজ্জ্বল নক্ষত্রপ্রতিম ভ্রাতৃকুলের প্রসঙ্গ। তাঁদের উদারহৃদয় মা ও ১৫ নং লারমিনি স্ট্রিটের বাড়ির অন্দরমহলের বিবরণ। মন্দিরার বিবরণের মধ্যে আমরা আরো পাই ঢাকা শহরের উদীয়মান উদার মুক্তমনা মুসলিম মধ্যবিত্তের বিকাশের নানা অনুষঙ্গ। ধর্মবোধে ও মুসলিম সংস্কৃতিতে নিমজ্জিত হয়েও অনেকে মুক্তমনের অধিকারী ছিলেন ও আত্মীয়সম হয়ে উঠেছিলেন। বহু বাড়িতে নিমন্ত্রণ রক্ষা ও আড্ডা দিয়ে গেছেন। ঢাকার বাইরে গেছেন পিকনিকে। মন্দিরা সে-প্রসঙ্গও খুব হৃদয়গ্রাহী ভঙ্গিতে বর্ণনা করেছেন। নৃত্যশিক্ষক গওহর জামিলের কথা বাদ দেননি তিনি। ডাকসাইটে প্রগতিশীল সাংবাদিক ফয়েজ আহমদ এ পরিবারের বন্ধু হয়ে উঠেছিলেন। মন্দিরা সে-কথাও উলেস্নখ করেছেন। এছাড়া তৎকালে দুই রবীন্দ্রসংগীতশিল্পী জাহেদুর রহীম ও চৌধুরী আবদুর রহীমের অবদানকেও স্মরণ করেছেন পরম শ্রদ্ধায়। এছাড়া ঢাকার ব্রাহ্ম পরিবার ও খ্রিষ্টান পরিবারের কথা আছে। এই ক্ষীণকায় গ্রন্থটি পাঠ করতে করতে অবাক বিস্ময়ে ভেবেছি – দেশত্যাগে বাধ্য হলেও মন্দিরা বোধকরি স্মৃতিময় ঢাকাকে একদিনের জন্যও ভোলেননি। কত আনন্দ-বেদনার মধ্যেও সে স্মৃতিকে লালন করে রেখেছেন। বইটি বের হয়েছে ২০১৭ সালে কলকাতা বইমেলায়। এতোদিন হৃদয়মথিত সুখস্মৃতি কত যত্নে ও মমতায় তিনি ধরে রেখেছেন প্রতিটি বর্ণনায় আমরা তা বুঝতে পারি।